શાં શાં સપના જોયાં હતાં!… હું પીએચ.ડી. કરીશ. કૉલેજમાં લેક્ચરર બનીશ… પછી લેખિકા થઈશ. મારી પાસે દુર્લભ પુસ્તકોની એક લાઈબ્રેરી હશે!… પણ સપનાં આંખોમાં જ રહી ગયાં. મારે પણ સમાજમાં બનતું હોય છે એમ, મા-બાપના ઇમોશનલ બ્લેકમેલ આગળ નમતું જોખવું પડ્યું. અતિશય બોલકા નીરજે પોતાની મેઘધનુષી વાતોથી મારાં મમ્મી-પાપાને એવા આંજી દીધાં કે એ પોતાની ખુદની દીકરીનું પણ સાંભળવા તૈયાર થયાં નહીં અને આમ… મારું વ્યક્તિત્વ, મારાં સપનાં, મારું અસ્તિત્વ… બધું જ એક ક્ષણમાં હાંસિયામાં ધકેલી મારે નીરજ સાથે પ્રભુતામાં પગલાં માંડવાં પડ્યાં!!